TRC บวกกว่า 4% ลุ้นประมูลงาน 1.2 หมื่นลบ.ดัน Backlog พุ่ง หนุนผลงานครึ่งปีหลังฟื้นตัว
TRC บวกกว่า 4% ลุ้นประมูลงาน 1.2 หมื่นลบ.ดัน Backlog พุ่ง หนุนผลงานครึ่งปีหลังฟื้นตัว ล่าสุด ณ เวลา 11.00 น. อยู่ที่ 0.49 บาท บวก 0.02 บาท หรือ 4.26% สูงสุดที่ 0.51 บาท ต่ำสุดที่ 0.49 บาท ด้วยมูลค่าซื้อขาย 13.37 ล้านบาท
10 ก.ย. 2561

ผู้สื่อข่าวรายงานว่า ราคาหุ้น บริษัท ทีอาร์ซี คอนสตรัคชั่น จำกัด (มหาชน) หรือ TRC ล่าสุด ณ เวลา 11.00 น. อยู่ที่ 0.49 บาท บวก 0.02 บาท หรือ 4.26% สูงสุดที่ 0.51 บาท ต่ำสุดที่ 0.49 บาท ด้วยมูลค่าซื้อขาย 13.37 ล้านบาท

โดย บล.เมย์แบงก์ กิมเอ็ง (ประเทศไทย) ระบุในบทวิเคราะห์ว่า ผู้บริหารได้ปรับลดคาดการณ์รายได้ในปีนี้ลงเหลือ 2.7-2.8 พันล้านบาท ต่ำกว่าเป้าหมายเดิมที่ตั้งไว้ 8 พันล้านบาท  เนื่องจากโครงการโปแตซยังมีความล่าช้า  แต่แนวโน้มครึ่งปีหลังคาดจะฟื้นตัวเป็นบวก จากการรับรู้รายได้จากงานในมือมากขึ้น แต่ฐานกำไรคาดจะยังต่ำ  ผู้บริหารมีมุมมองงานอนาคตจะมากขึ้นหลังจากที่ราคาน้ำมันได้ปรับขึ้น จึงประเมินราคาเป้าหมายเท่ากับมูลค่าตามบัญชีต่อหุ้น 0.50 บาท  เราคงแนะนำ ถือ แต่ช่วงนี้หลีกเลี่ยงการลงทุนก่อน รอพัฒนาการในด้านบวก
สำหรับ TRC มี Backlog ปัจจุบัน 5,598 ล้านบาท  ปัจจุบันกำลังประมูลงาน 1.2 หมื่นล้านบาท คือ  1.) งานท่อ 5.1 พันล้านบาท  2.) งาน Processing Plant 2.3 พันล้านบาท  3.) งานโครงสร้างพื้นฐาน 3 พันล้านบาท และ 4.) งานคลังสินค้าอัจฉริยะ 2 พันล้านบาท  โดยทาง TRC คาดหวังสิ้นปีนี้ Backlog จะเพิ่มขึ้นเป็น 1 หมื่นล้านบาท
ทั้งนี้จากงานในมือปัจจุบัน 5.5 พันล้านบาท จึงประเมินยอดรับรู้รายได้ในครึ่งปีหลังประมาณไตรมาสละ 750-800 ล้านบาท  ดีกว่าครึ่งปีแรกที่มียอดรับรู้รายได้ไตรมาสละ 465-479 ล้านบาท  ซึ่งจะทำให้ผลประกอบการในครึ่งปีหลังสามารถพลิกฟื้นกลับมามีกำไรที่ดีขึ้น
อย่างไรก็ตามใน Backlog จะเป็นรับเหมาก่อสร้างงานโยธาซึ่งมีกำไรต่ำ รวมถึงงานท่อช่วงหลังมีการแข่งขันรุนแรง ซึ่งจะทำให้กำไรครึ่งปีหลังจะไม่เด่นมากนัก  เราประเมินรายได้ในปีนี้ 2,500 ล้านบาท ต่ำกว่าประมาณการของผู้บริหาร 2.7-2.8 พันล้านบาท  เพิ่มขึ้นจากปีก่อนเล็กน้อย 5.5% และ คาดจะมีกำไรสุทธิ 29 ล้านบาท ลดลงจากปีก่อน 69%